b'\n_START_ARTICLE_\nPatsy Ruth Miller\n_START_PARAGRAPH_\nPatsy Ruth Miller (17. tammikuuta 1904 \xe2\x80\x93 16. hein\xc3\xa4kuuta 1995) oli St. Louisista, Missourista kotoisin ollut yhdysvaltalainen elokuvan\xc3\xa4yttelij\xc3\xa4.\n_START_SECTION_\nUra\n_START_PARAGRAPH_\nMiller debytoi pieness\xc3\xa4 roolissa vuonna 1921 valmistuneessa elokuvassa Kamelianainen sen j\xc3\xa4lkeen, kun h\xc3\xa4n oli tutustunut juhlissa kuuluisaan Hollywoodin mykk\xc3\xa4elokuvien n\xc3\xa4yttelij\xc3\xa4tt\xc3\xa4reen Alla Nazimovaan. P\xc3\xa4\xc3\xa4osaa samassa elokuvassa esitti Rudolph Valentino. Siit\xc3\xa4 l\xc3\xa4htien h\xc3\xa4nen maineensa Hollywoodissa alkoi hitaasti kasvaa, varsinkin sen j\xc3\xa4lkeen kun h\xc3\xa4net oli valittu WAMPAS Baby Stariksi vuonna 1922._NEWLINE_Vuonna 1923 h\xc3\xa4n teki ensimm\xc3\xa4isen ja nyky\xc3\xa4\xc3\xa4n parhaiten muistetun t\xc3\xa4htiroolinsa mustalaistytt\xc3\xb6 Esmeraldana Wallace Worsleyn Notre Damen kellonsoittajassa (1923) vastan\xc3\xa4yttelij\xc3\xa4n\xc3\xa4\xc3\xa4n Lon Chaney Sr., jonka h\xc3\xa4n p\xc3\xa4ihitti suosiossa._NEWLINE_My\xc3\xb6hemmin Miller p\xc3\xa4\xc3\xa4tyi esiintym\xc3\xa4\xc3\xa4n p\xc3\xa4\xc3\xa4osin keveiss\xc3\xa4 romanttisissa komedioissa, vastan\xc3\xa4yttelij\xc3\xb6in\xc3\xa4\xc3\xa4n sellaisia nimi\xc3\xa4 kuin Clive Brook ja Edward Everett Horton. H\xc3\xa4nen 1920-loppupuolen elokuviinsa lukeutuvat muiden muassa Broken Hearts of Hollywood (1926), A Hero for a Night (1927), Hot Heels (1928) ja The Aviator (1929)._NEWLINE_Miller vet\xc3\xa4ytyi pois valkokankaalta vuonna 1931. H\xc3\xa4n teki pienen cameoroolin vuonna 1951 elokuvassa Quebec, jossa p\xc3\xa4\xc3\xa4osaa esitti John Barrymore Jr. H\xc3\xa4n hyv\xc3\xa4ksyi omael\xc3\xa4m\xc3\xa4kertansa, miss\xc3\xa4 h\xc3\xa4net esitettiin er\xc3\xa4\xc3\xa4nlaisena vitsin\xc3\xa4. Miller tuli pois el\xc3\xa4kkeelt\xc3\xa4\xc3\xa4n vuonna 1978 tehd\xc3\xa4kseen elokuvan The Mother._NEWLINE_My\xc3\xb6hemmin n\xc3\xa4yttelij\xc3\xa4 p\xc3\xa4\xc3\xa4tti ryhty\xc3\xa4 kirjoittajaksi. H\xc3\xa4n voitti O. Henryn palkinnon lyhyttarinoistaan, kirjoitti romaanin, k\xc3\xa4sikirjoituksia radio-ohjelmiin sek\xc3\xa4 n\xc3\xa4ytelmi\xc3\xa4. H\xc3\xa4n my\xc3\xb6s esiintyi lyhyen aikaa Broadwayn teatterissa._NEWLINE_Miller oli naimisissa kolmesti. Liitoista kaksi ensimm\xc3\xa4ist\xc3\xa4 p\xc3\xa4\xc3\xa4ttyi eroon. H\xc3\xa4nen ensimm\xc3\xa4inen aviomiehens\xc3\xa4 oli elokuvaohjaaja Tay Garnett ja toinen k\xc3\xa4sikirjoittaja John Lee Mahin. H\xc3\xa4nen kolmas aviomiehens\xc3\xa4, liikemies E. S. Deans, kuoli vuonna 1986. Patsy Miller sai tiheiden rakkausel\xc3\xa4m\xc3\xa4\xc3\xa4ns\xc3\xa4 koskevien uutisten ansiosta lempinimen \xe2\x80\x9dHollywoodin varatuin tytt\xc3\xb6\xe2\x80\x9d._NEWLINE_Miller kuoli kotonaan Palm Desertiss\xc3\xa4, Kaliforniassa vuonna 1995 syd\xc3\xa4ninfarktiin.'